OBRAZLOŽENJE

1.KONTEKST PRIJEDLOGA

•Razlozi i ciljevi prijedloga

Vijeće je 1. listopada 2015. donijelo Odluku (EU) 2015/2169 o sklapanju Sporazuma o slobodnoj trgovini između Europske unije i njezinih država članica, s jedne strane, i Republike Koreje, s druge strane.

U članku 1. Protokola o suradnji u području kulture, priloženog Sporazumu o slobodnoj trgovini između Europske unije i njezinih država članica, s jedne strane, i Republike Koreje, s druge strane („Protokol”), uspostavlja se okvir unutar kojeg stranke surađuju kako bi olakšale razmjenu u pogledu kulturnih djelatnosti, dobara i usluga, među ostalim u audiovizualnom sektoru.

U skladu s člankom 5. stavkom 8. točkom (b) Protokola pravo se nakon početnog razdoblja od tri godine produljuje za daljnja uzastopna razdoblja u istom trajanju, osim ako jedna od stranaka ukine pravo slanjem pisane obavijesti najmanje tri mjeseca prije isteka početnog ili naknadnog razdoblja.

To je pravo bilo utvrđeno za razdoblje od tri godine (od 1. srpnja 2011. do 30. lipnja 2014.). U skladu s člankom 5. stavkom 8. točkom (b) Protokola „[p]ravo se obnavlja za razdoblje od tri godine, a nakon toga se automatski obnavlja za daljnje razdoblje u istom trajanju, osim ako stranka ukine pravo slanjem pisane obavijesti najmanje tri mjeseca prije isteka početnog ili naknadnog razdoblja.”

Pravo je u skladu s tom odredbom triput produljeno za tri godine. Prvi je put produljeno do 30. lipnja 2017., drugi put do 30. lipnja 2020., a treći put do 30. lipnja 2023. jer ga nijedna stranka nije ukinula.

Odlukom Vijeća (EU) 2020/470 od 25. ožujka 2020. u pogledu produljenja razdoblja prava audiovizualnih koprodukcija, kako je predviđeno člankom 5. Protokola o suradnji u području kulture uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane pravo je produljeno na razdoblje od 1. srpnja 2020. do 30. lipnja 2023.

Odluka Vijeća (EU) 2020/470 donesena je na temelju članka 3. stavka 1. Odluke (EU) 2015/2169, kojim je u trenutku donošenja Odluke Vijeća (EU) 2020/470 bilo propisano da Komisija Republiku Koreju obavijesti o namjeri Europske unije da ne produlji predmetno razdoblje prava, osim ako Vijeće, na prijedlog Komisije, jednoglasno odluči zadržati pravo četiri mjeseca prije kraja razdoblja prava.

Presudom od 1. ožujka 2022. u predmetu Komisija protiv Vijeća Sud je poništio tu odluku jer je smatrao da postupak uspostavljen člankom 3. stavkom 1. Odluke (EU) 2015/2169 nije u skladu s člankom 218. UFEU-a zato što zahtijeva jednoglasno odlučivanje u Vijeću. Na donošenje odluke kao što je Odluka Vijeća (EU) 2020/470 treba primijeniti pravilo o glasovanju predviđeno člankom 218. stavkom 8. prvim podstavkom UFEU-a, odnosno glasovanje kvalificiranom većinom u Vijeću. Sud je u svojoj presudi ipak održao na snazi učinke Odluke (EU) 2020/470 dok se ne otklone utvrđeni razlozi poništenja.

Odlukom Vijeća (EU) 2022/2335 izbrisan je zahtjev da Vijeće jednoglasno odlučuje o produljenju prava na temelju članka 3. stavka 1. Odluke Vijeća (EU) 2015/2169.

Kako bi se otklonila svaka sumnja u vezi s obvezom Europske unije u pogledu produljenja razdoblja prava u trajanju od tri godine, od 1. srpnja 2020. do 30. lipnja 2023., a time i osigurala pravilna provedba Protokola, trebalo bi donijeti novu odluku.